# Podmienky prijatia do materskej školy

Prijímanie detí na predprimárne vzdelávanie do materskej školy je limitované kapacitnými možnosťami materskej školy v nadväznosti na ustanovenie § 28 ods. 9 a 10 školského zákona, ktorý určuje počty detí v triedach

Na predprimárne vzdelávanie sa prednostne prijímajú deti,

* pre ktoré je predprimárne vzdelávanie povinné, teda ktoré dosiahli 5 rokov veku do 31. augusta, ktorý predchádza začiatku školského roka, od ktorého bude dieťa plniť povinnú školskú dochádzku v základnej škole
* ktoré rozhodnutím riaditeľa pokračujú v plnení povinného predprimárneho vzdelávania,
* ktoré majú právo na prijatie na predprimárne vzdelávanie, teda ktoré dovŕši 4 roky veku do 31.augusta kalendárneho roka a podaním žiadosti v termíne od 1. mája do 31. mája

Ďalej sa prijímajú detí, ktoré dovŕšili tri roky a výnimočne deti od dovŕšenia dvoch rokov veku.

Za trojročné sa považuje dieťa, ktoré dovŕši tri roky do konca kalendárneho roka.

Pri prijímaní detí do materskej školy sa **dodržiavajú zásady:**

* rovnoprávnosti prístupu k výchove a vzdelávaniu [§ 3 písm. c) školského zákona] a
* zákazu akýchkoľvek foriem diskriminácie a obzvlášť segregácie [§ 3 písm. d) školského zákona].

Dieťa sa do materskej školy prijíma vždy len na základe písomnej žiadosti o prijatie dieťaťa na predprimárne vzdelávanie. Zákonný zástupca dieťaťa alebo zástupca zariadenia (ďalej len „zákonný zástupca“) spolu so žiadosťou do materskej školy predkladá aj potvrdenie o zdravotnej spôsobilosti dieťaťa od všeobecného lekára pre deti a dorast, ktorého súčasťou je aj údaj o povinnom očkovaní dieťaťa.

Zákonný zástupca môže podať žiadosť:

* osobne,
* poštou alebo kuriérom na adresu materskej školy,
* e-mailom alebo odoslaním naskenovaného tlačiva prostredníctvom e-mailu.
* elektronického podania doručeného do elektronickej schránky materskej školyalebo
* elektronického dokumentu, ktorý je autorizovaný kvalifikovaným elektronickým podpisom.

Žiadosti zákonného zástupcu o prijatie dieťaťa do materskej školy k začiatku nasledujúceho školského roka sa podávajú spravidla **od 1. mája do 31. mája**. Informáciu o mieste, upresnenom termíne a spôsobe podávania žiadosti po dohode so zriaďovateľom školy zverejní riaditeľka na budove školy, verejne dostupnom mieste a na webovom sídle školy. Ak sa prijíma dieťa k začiatku školského roka, o prijatí dieťaťa do materskej školy rozhodne riaditeľ materskej školy **do 30. júna**, ktorý predchádza školskému roku, v ktorom sa má predprimárne vzdelávanie dieťaťa začať.

V závislosti od aktuálnych kapacitných možností konkrétnej materskej školy, **riaditeľ materskej školy v rámci procesu prijímania** dieťaťa do materskej školy **rozhodne** o prijatí alebo neprijatí dieťaťa do materskej školy. Rozhodnutie o prijatí dieťaťa do materskej školy alebo rozhodnutie o neprijatí dieťaťa do materskej školy je vždy výsledkom konania o žiadosti zákonného zástupcu o prijatie dieťaťa na predprimárne vzdelávanie. Do materskej školy sa deti prijímajú priebežne alebo pre nasledujúci školský rok. Priebežne, počas školského roka, sa deti prijímajú vtedy, ak je v materskej škole voľná kapacita.

V prípade zvýšeného záujmu zákonných zástupcov o prijatie detí do materskej školy riaditeľka materskej školy na miesto dieťaťa, ktoré má prerušenú dochádzku do materskej školy, môže prijať iné dieťa, pričom v rozhodnutí o prijatí uvedie, že toto dieťa prijíma na dobu určitú (korešponduje s rozhodnutím o prerušení dochádzky).

Ak sa do materskej školy ( v prípade, ak je možné zabezpečiť všetky potrebné podmienky) prijíma dieťa, ktoré má zariadením výchovného poradenstva a prevencie zaradeného v sieti škôl a školských zariadení SR identifikované špeciálne výchovno-vzdelávacie potreby (ďalej len „ŠVVP“), zákonný zástupca k žiadosti predloží:

* potvrdenie o zdravotnej spôsobilosti dieťaťa od všeobecného lekára pre deti a dorast,
* vyjadrenie príslušného zariadenia výchovného poradenstva a prevencie a
* odporúčanie všeobecného lekára pre deti a dorast.

Dieťa je do materskej školy **prijaté vtedy, ak riaditeľ materskej školy vydal rozhodnutie o:**

* prijatí dieťaťa do materskej školy,
* prijatí dieťaťa na adaptačný pobyt alebo na diagnostický pobyt alebo
* prijatí dieťaťa do materskej školy, v ktorom určil adaptačný pobyt alebo diagnostický pobyt.

Ak riaditeľka materskej školy alebo príslušné školské zariadenie výchovného poradenstva a prevencie zistí, že vzdelávanie začleneného dieťaťa nie je na prospech začlenenému dieťaťu alebo deťom, ktoré sú účastníkmi výchovy a vzdelávania, navrhne po písomnom súhlase zriaďovateľa materskej školy a písomnom súhlase príslušného zariadenia výchovného poradenstva a prevencie zákonnému zástupcovi iný spôsob vzdelávania dieťaťa. Ak zákonný zástupca nesúhlasí so zmenou spôsobu vzdelávania svojho dieťaťa, o jeho ďalšom vzdelávaní rozhodne súd.

## Kritériá posudzovania pri rozhodovaní o prijatí dieťaťa do materskej školy

* do materskej školy bude prijaté dieťa, ktoré dosiahlo veku päť rokov a bude plniť povinné predprimárne vzdelávanie,
* ktoré nedovŕšilo piaty rok veku a jeho rodič požiada o prijatie na plnenie povinného predprimárneho vzdelávania,
* dieťa, ktorého súrodenec už navštevuje materskú školu,
* dieťa, ktorého straší súrodenec v minulosti navštevoval materskú školu,
* ostatné deti podľa veku, respektíve dátumu narodenia.

Deti dvojročné budú prijaté v prípade voľnej kapacity školy (pre jedno dieťa sú potrebné dve voľné miesta).

Na rozhodnutí je uvedená doba **adaptačného pobytu**. Ide o časové obdobie na adaptovanie sa dieťaťa. V prípade, že dieťa adaptáciu nezvládne, prípadne sa zistia skutočnosti, ktoré by ohrozovali výchovno-vzdelávací proces alebo zdravie detí v triede, bude situácia konzultovaná so zákonným zástupcom dieťaťa.